En falsk Facebookprofil har i flere omgange blandet sig i debatter, hvor den tager folketingspolitikeren Dorthe Ullemoses parti.

Dorthe Ullemose, der er medlem af folketinget og byrådet i Svendborg for Dansk Folkeparti, oplyser i en mail til Fyns Amts Avis, at hendes voksne datter står bag en falsk Facebook-profil, der er blevet brugt til at forsvare politikeren i debatter og kritisere andre politikere.

Profilen, det drejer sig om, hedder ”Tom Jensen”. I flere måneder har ”Tom Jensen” bakket Dorthe Ullemose op i debatter på Facebook og i debatsporet på fyens.dk. Det fremgår af flere screenshots på fyens.dk, taget før profilen blev slettet.

Folketingspolitikeren har tidligere nægtet at have kendskab til profilen, men hun forklarer nu, at det var hendes datter, der stod bag profilen ”Tom Jensen”.

- Det gør naturligvis ondt på dem, når de læser alle de grimme ting, der bliver skrevet om deres mor på Facebook, i aviserne og på de sociale medier. Derfor har min datter oprettet den omtalte Facebook-profil for at forsvare mig, når folk taler grimt om mig. Det er selvfølgelig ikke i orden, og derfor er den også nu slettet, skriver Dorthe Ullemose blandt andet til Fyns Amts Avis.

Dorthe Ullemose har ikke svaret på, om hun selv har brugt den falske Facebook-profil.

TV 2 har forsøgt at komme i kontakt med Dorthe Ullemose, men hun er ikke vendt tilbage på henvendelsen.

Jakob Broegaard, der er lokalformand Dansk Folkepartis afdeling i Svendborg, siger til TV 2, at han har ikke nogen kommentarer til sagen.

Løj sig yngre

Det er ikke første gang, at Dorthe Ullemose er i mediernes søgelys.

I forbindelse med sin valgkamp i 2014, der endte med at hun blev vagt ind i Folketinget, løj hun sig yngre til flere medier – heriblandt Fyns Amts Avis, Altinget og Jyllands Posten.

Hun påstod nemlig, at hun var 47 år gammel, selvom hun var fyldt 50. Dengang sagde hun til BT:

- Når man er politiker, så er der meget fokus på en - især når man fylder rundt - og derfor ville jeg gerne holde dagen privat for familien. Det er beklageligt, at jeg svarede, at jeg var yngre. Mere har jeg ikke at sige til det.